CELEX: 32015D1214
Language: bg
Date: 2015-07-22 00:00:00
Title: Решение за изпълнение (ЕС) 2015/1214 на Комисията от 22 юли 2015 година за създаване на Европейски портал за инвестиционни проекти и определяне на неговите технически спецификации

24.7.2015   
            
            
               BG
            
            
               Официален вестник на Европейския съюз
            
            
               L 196/23
            
         РЕШЕНИЕ ЗА ИЗПЪЛНЕНИЕ (ЕС) 2015/1214 НА КОМИСИЯТА
   от 22 юли 2015 година
   за създаване на Европейски портал за инвестиционни проекти и определяне на неговите технически спецификации
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2015/1017 на Европейския парламент и на Съвета от 25 юни 2015 г. за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти и за изменение на регламенти (ЕС) № 1291/2013 и (ЕС) № 1316/2013 — Европейски фонд за стратегически инвестиции (1), и по-специално член 15, параграф 1 от него,
   като има предвид, че:
   
               (1)
            
            
               Регламент (ЕС) 2015/1017 възлага на Комисията отговорността за създаване на Европейски портал за инвестиционни проекти с подкрепата на Европейската инвестиционна банка (ЕИБ).
            
         
               (2)
            
            
               Следва да бъдат определени техническите спецификации на Европейския портал за инвестиционни проекти,
            
         ПРИЕ НАСТОЯЩОТО РЕШЕНИЕ:
   Член 1
   Създава се Европейски портал за инвестиционни проекти (ЕПИП).
   Приемат се техническите спецификации съгласно посоченото в приложението.
   Член 2
   Включването на проекти в ЕПИП трябва да съответства на следните критерии за участие:
   
               а)
            
            
               проектът (или програмата, която се състои от по-малки проекти) трябва да има минимален бюджет в размер на 10 млн. евро от гледна точка на необходимите инвестиции;
            
         
               б)
            
            
               проектът трябва да попада в някой от секторите, посочени в член 9, параграф 2 от Регламент (ЕС) 2015/1017;
            
         
               в)
            
            
               организаторът трябва да бъде правен субект, установен в държава членка;
            
         
               г)
            
            
               проектът трябва да е съвместим с правото на Съюза и правото на съответната държава членка;
            
         
               д)
            
            
               изпълнението на проекта се очаква да започне в рамките на три години от подаването на заявлението за включване в ЕПИП.
            
         Член 3
   Таксата за обработване на заявлението за даден проект в размер до 250 евро за всеки проект се поема от организаторите на проекти от частния сектор.
   Организаторите на проекти от публичния сектор са освободени от тази такса.
   В резултат от генерираните от таксите приходи се отпускат допълнителни бюджетни кредити в съответствие с член 21, параграф 4 от Регламент (ЕС, Евратом) № 966/2012 на Европейския парламент и на Съвета (2) и член 15, параграф 4 от Регламент (ЕС) 2015/1017.
   Член 4
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 22 юли 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 169, 1.7.2015 г., стр. 1.
   
      (2)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      ПРИЛОЖЕНИЕ
      
         ТЕХНИЧЕСКИ СПЕЦИФИКАЦИИ НА ЕВРОПЕЙСКИЯ ПОРТАЛ ЗА ИНВЕСТИЦИОННИ ПРОЕКТИ (ЕПИП)
      
      1.   ОБЩО ОПИСАНИЕ
      ЕПИП, създаден съгласно член 15 от Регламент (ЕС) 2015/1017, е обществено достъпен уебпортал за инвестиционни проекти в рамките на Съюза, който функционира като платформа за насърчаване на проекти за потенциални инвеститори в целия свят. Основната цел на ЕПИП е да катализира и ускори разработването и осъществяването на инвестиционни проекти в Съюза и по този начин да допринесе за по-голяма заетост и икономически растеж. Публикуването на даден проект в ЕПИП не е равнозначно на одобряването му от Европейската комисия или от ЕИБ и не е условие за получаване на финансова подкрепа от Съюза или ЕИБ. Очаква се ЕПИП да започне да действа през януари 2016 г.
      Основните компоненти на ЕПИП ще бъдат:
      
                  i)
               
               
                  база данни на проектните фишове (проектният фиш е структурирана обобщена информация относно отделните проекти в ЕПИП);
               
            
                  ii)
               
               
                  интерактивна карта на проекта; както и
               
            
                  iii)
               
               
                  интерактивна директория на проекта в таблична форма.
               
            Проектите в ЕПИП ще бъдат групирани в сектори съобразно целите и категориите по член 9, параграф 2 от Регламент (ЕС) 2015/1017.
      2.   УПРАВЛЕНИЕ НА ЕПИП И ОТНОШЕНИЯ С ОРГАНИЗАТОРИТЕ НА ПРОЕКТИ И ПОЛЗВАТЕЛИТЕ НА УЕБСАЙТОВЕ
      ЕПИП ще се управлява от Европейската комисия. Държавите членки могат да допринесат за неговото управление. Съдържанието на ЕПИП ще се генерира от организаторите на проекти, т.е. от частни и публични правни субекти.
      Организаторите на проекти и другите регистрирани уебползватели на платформата се допускат до участие, след като приемат условията на ЕПИП, които имат за цел да гарантират качеството на публикуваната информация, получавана от организаторите на проекти, като в тях също така се посочва, че Европейската комисия не гарантира точността на публикуваната информация и не носи отговорност за каквито и да е искове въз основа на публикуването на проекта.
      Отказ от отговорност уведомява ползвателите на уебсайтове, че Европейската комисия не може да гарантира точността на публикуваната информация и че потенциалните инвеститори трябва да извършват собствена надлежна проверка, включително относно финансовите аспекти и всякакви други аспекти от значение за решението им дали да инвестират в проекта.
      3.   ПРОВЕРКА НА ПРОЕКТА
      Проверката на проекта ще се извършва от службите на Европейската комисия въз основа на критериите за приемане, предвидени в член 2 от настоящото решение. Държавите членки се приканват да определят едно или повече лица за контакт и да подпишат споразумение за нивото на обслужване, в което се определя техният принос за целите на проверката. Ролята на ЕИБ за насърчаване на ЕПИП ще бъде определена в споразумение за нивото на обслужване. Някои технически аспекти на процеса на валидиране, като проверката на данните на организаторите на проекта, могат да бъдат възлагани на трети лица.
      Публикуване на информацията, представена от организаторите, се отказва, ако информацията е неточна или ако публикуването ѝ може да доведе до правни рискове или рискове за репутацията на Европейската комисия или държавите членки, или и двете. Информацията за проектите се заличава от ЕПИП, ако не е била актуализирана в продължение на три години.